روسیانین ساوونما ناظیری سرگئی شویگو فرانسانین ساوونما ناظیری سباستین لکورنو، بؤیوک بریتانیانین ساوونما ناظیری بن والاس و امریکا ساوونما ناظیری لوید آستین ایله تلفونلا دانیشیب.
روسیا ساوونما ناظیرلیگیندن وئریلن آچیقلامادا شویگو، لکورنو و والاس‌ین اوکراینا‌داکی وضعیتی موذاکیره ائتدیگی قئید ائدیلیب و "بؤلگه‌ده گرگینلیگین نظارت‌سیز شکیلده آرتا بیله‌جگی" وورغولانیب.
آچیقلامادا "سرگئی شویگو همکارلارینا اوکراینانین "چیرک‌لی بومبادان (ترکیبینده رادیواکتیو ماتئریال اولان بومبا) ایستیفاده ائده‌رک تخریبات کاراکترلی حرکت‌لر ائتمه‌سی احتیمالی ایله باغلی ناراحات‌لیغینی بیلدیریب" ایفاده‌سی یئر آلیب.
بریتانیا ساوونما ناظیرلیگیندن وئریلن آچیقلامادا ایسه گؤروشون روسیا ساوونما ناظیرلیگی‌نین طلبی ایله باش توتدوغو بیلدیریلیب.
آچیقلامادا ناظیر شویگونون اوکراینانین موناقیشنی قیزیش‌دیرماق اوچون اینگیلتره ده داخیل اولماقلا باتی دؤولت‌لری‌نین کمک‌لیگی ایله حرکت‌لر پلانلاشدیردیغینی ادعا ائتدیگی، والاس‌ین ایسه بون‌لاری تکذیب ائتدیگی و بو جور ادعا‌لارین محاربه اوچون "بهانه" کیمی ایستیفاده ائدیلمه‌مه‌سی ایله باغلی خبردارلیق ائتدیگی وورغولانیب.
آچیقلامادا والاس اوکراینایا هم بریتانیانین، هم ده داها گئنیش اولوسلار آراسی دستکین مؤوجودلوغونا ایشاره ائده‌رک، موناقیشنی آزالتماق ایستیینی تکرارلاییب و علاوه ائدیب: "بو، اوکراینا و روسیانین محاربه‌یه حل یولو آختارماسی اوچون‌دور و اینگیلتره بو مسئله‌ نی آسانلاشدیرماغا حاضردیر".
روسیانین ساوونما ناظیری شویگو امریکانین ساوونما ناظیری لوید آستین ایله ده تلفوندا اوکراینا‌داکی وضعیتی موذاکیره ائدیب.
روسیا ساوونما ناظیرلیگیندن وئریلن آچیقلامادا ایکی ناظیرین اوکراینا‌داکی وضعیتی دیرلندیردیگی بیلدیریلیب.
خاطیرلاداق کی، روسیا قوشون‌لری فوریه‌نین 24-ده اوکراینایا هوجوم ائدیب.
